《与孙太冲游湖上寺》
宋代·张嵲

作客岁月久，新春生白须。
淹留竟何为，闭户犹繙书。
今朝天气佳，逍遥步城隅。
初旭野尚晦，青草含露濡。
好风如有期，微漪满平湖。
白日照原野，青山开画图。
晴林峰外稠，坏塔烟中孤。
山坳见修竹，游步得僧居。
地偏兰茝芳，气暖夭桃舒。
何年深宫姬，藁葬依浮图。
一往随化迁，岂复平阳车。
顾之三叹息，不饮定何如。

作者简介：张嵲（1096—1184），字巨山，襄阳（今湖北襄樊）人。徽宗宣和三年（1121）上舍中第，调唐州方城尉，改房州司法参军，辟利州路安抚司干办公事。